ET Euroopa Liidu Teataja C 131/7

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga

(2016/C 131/08)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„GARDA”

ELi nr: IT-PDO-0217-01409 – 23.12.2015

KPN ( X ) KGT ( ) GTT ( )

1. Taotlejate rühm ja õigustatud huvi

Consorzio di tutela olio Olio extravergine di oliva Garda DOP Via V. Veneto 1 37010 Cavaion Veronese (VR) ITALIA Tel +39 0457235864 E-post: info@oliogardadop.it

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote kirjeldus — ☐ Päritolutõend — ☐ Tootmismeetod — ☐ Seos piirkonnaga — ☒ Märgistus — ☐ Muu (täpsustada)

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Märgistus

Lause:

„Pakendatud tootel peab olema etikett, millel on selgete ja üheselt mõistetavate tähtedega, mis on ülejäänud teksti tähtedest suuremad, järgmised märked: „Garda” ja „Kaitstud päritolunimetus” või vastav lühend KPN.”

asendatakse lausega:

„Pakendatud tootel peab olema märgis, millel on selgete ja kustutamatu tähtedega, mis on ülejäänud teksti tähtedest suuremad, nimetus „Garda”. Nimetusele „Garda” peab olema lisatud komisjoni rakendusmäärusega (EL) nr 668/2014 (3) KPNi puhul ette nähtud liidu sümbol. Märgisel võib olla ka märge „Kaitstud päritolunimetus” või selle lühend „KPN””.

Tootespetsifikaati on kohandatud vastavalt Euroopa Liidu kehtivatele õigusaktidele ning välja on jäetud nõue lisada tähtedega, mis on ülejäänud teksti tähtedest suuremad, märge „Kaitstud päritolunimetus” või selle lühend „KPN”. Liidu sümboli kasutamise nõue on määruse (EL) nr 1151/2012 artikliga 12 ette nähtud, kuid märke „kaitstud päritolunimetus” või selle lühendi kasutamine jäetud valikuliseks.

Laused:

„Kõik punktide 2, 4 ja 6 kohaselt märgisele kantud tähised peavad olema trükitud kaitstud päritolunimetuse „Garda” märkimiseks kasutatud tähtedest poole madalamate ja kitsamate tähtedega. Kõik punkti 5 kohaselt märgisele kantud tähised peavad olema täiendava geograafilise tähise puhul kasutatud tähtedest poole madalamate ja kitsamate tähtedega.”

On asendatud järgmisega:

„Punktis 2 osutatud tähistused peavad olema märgisel kaitstud päritolunimetuse „Garda” märkimiseks kasutatud tähtedest poole madalamate ja kitsamate tähtedega. Kõik punktis 5 osutatud tähised peavad olema märgisel täiendava geograafilise tähise puhul kasutatud tähtedest poole madalamate ja kitsamate tähtedega.”

Osutatud muudatuse põhjuseks on teatavate tootjate soov esitada oma toodangut ühetaoliselt ka juhul, kui see on pärit mitmelt eri territooriumilt. Vaatamata nõudele, mille kohaselt peab selleks, et kaitstud päritolunimetus „Garda” jääks märgisel esiplaanile, olema nimetus trükitud tähtedega, mis on ülejäänud teksti tähtedest suuremad, on tootjale jäetud õigus otsustada muude märgisel olevate tähistuste tähtede suuruse üle.

Muu

Parandatud on kontrolliasutuse e-posti aadressi: „csqa@.it” asemel on see nüüd „csqa@csqa.it”.

6. Spetsifikaadi ajakohastatud versioon (üksnes KPN-i ja KGT puhul)

http://www.politicheagricole.it/flex/cm/pages/ServeBLOB.php/L/IT/IDPagina/3335

KOONDDOKUMENT

„GARDA”

ELi nr: IT-PDO-0217-01409 – 23.12.2015

KPN ( X ) KGT ( )

1. Nimetus(ed)

„Garda”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad

3.2. Punktis 1 esitatud nimetusele vastava toote kirjeldus

Kaitstud päritolunimetus „Garda”, millele võib olla lisatud täiendav geograafiline tähis Bresciano, Orientale või Trentino, on ette nähtud ekstra-neitsioliiviõli jaoks, millel on järgmised omadused:

— värvus, mis ulatub rohelisest kuni enam või vähem intensiivse kollaseni;

— keskmise tugevusega või kerge puuviljalõhn;

— puuviljamaitse;

— õrnad maitsevarjundid ja iseloomulik mandli järelmaitse.

Keemilised omadused:

— happelisus (väljendatuna oleiinhappena): maksimaalselt 0,5 %;

— peroksiidide maksimaalne kogus: ≤ 14 Meq O2/kg;

Organoleptiline hindamine (meetod COI):

Mediaanväärtuse vahemik

Alumine Ülemine Toores/küps puuvili > 0 ≤ 6 Mandel > 0 ≤ 5 Mõrudus > 0 ≤ 5 Teravus > 0 ≤ 6

Organoleptilisel hindamisel peab puuduse mediaan olema võrdne nulliga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kaitstud päritolunimetusega ekstra-neitsioliiviõli „Garda”, millele võib olla lisatud täiendav geograafiline tähis Bresciano, Orientale või Trentino on valmistatud järgmistest oliivisortidest, mis on valminud eraldi oliiviistandustes või mitut sorti kasvatavates oliiviistandustes, ja millel on järgmised omadused:

— nimetuste „Garda”, „Garda” Bresciano ja „Garda” Orientale puhul peavad sordid „Casaliva”, „Frantoio” ja „Leccino” moodustama vähemalt 55 %, muude oliiviistandustes kasvatavate sortide osakaal ei tohi ületada 45 %;

— nimetuse „Garda” Trentino puhul peavad sordid „Casaliva”, „Frantoio” ja „Leccino” moodustama vähemalt 80 %, muude oliiviistandustes kasvatavate sortide osakaal ei või ületada 20 %.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmise etapid (oliivide kasvatamine, koristamine ja õli pressimine) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Selleks et säilitada toote eriomadused tootmise kõigi etappide jooksul ja tagada vastavus kvaliteedinõuetele tarneahelas, peab oliiviõli „Garda” pakendamine toimuma alati punktis 4 määratletud geograafilises piirkonnas. Asjaomase piirkonna tootjatele on hästi teada, kuidas õli tuleb käidelda eelpakendamise ja pakendamise käigus, sealhulgas filtreerimise ning setitamise kestused ja meetodid, õli temperatuur pakendamisel; seetõttu võimaldab õli pakendamine tootmispiirkonnas tagada toote organoleptiliste omaduste säilimise, kuivõrd ilma vastavate ettevaatusabinõudeta halveneksid need omadused õhuga kokkupuutumisel kiiresti. Kaitstud päritolunimetusega ekstra-neitsioliiviõli „Garda” tuleb turustada maksimaalselt viieliitrise mahuga klaas- või metallpakendis.

3.6. Sellise toote märgistamise erieeskirjad, millele registreeritud nimetus viitab

Pakendatud tootel peab olema märgis, millel on selgete ja kustutamatu tähtedega, mis on ülejäänud teksti tähtedest suuremad, nimetus „Garda”. Nimetusele „Garda” peab olema lisatud rakendusmäärusega (EL) nr 668/2014 KPNi puhul ette nähtud liidu sümbol. Märgisel võib olla ka märge „Kaitstud päritolunimetus” või selle lühend „KPN”.

Nendele kirjetele võib olla lisatud märgis täiendava geograafilise tähisega Bresciano, Trentino või Orientale, mis võib olla paigutatud vaid juhul, kui õli on pressitud üksnes oliividest, mis pärinevad asjaomasest piirkonnast ning kui pressimise ja pakendamise toimingud on teostatud märkele vastavas piirkonnas. Märgisel võib esitada oliiviistanduse geograafilised andmed, kui toode on saadud ainult teatud konkreetsete oliiviistanduste viljadest, ning kui märgisel on esitatud täiendav geograafiline tähis.

Ettevõtte, talu ja majandi nimetusi ning andmeid nende geograafilise paiknemise kohta võib märgisel esitada üksnes juhul, kui toote valmistamiseks on kasutatud ainult vastava üksuse oliiviistandusest pärit vilju.

Kaitstud päritolunimetusele ei ole lubatud lisada muid iseloomustavaid väljendeid, nagu fine, scelto, selezionato ja superiore (parim, kvaliteet-, valitud, kõrgema klassi). Isiku- ja ärinimede ning eraõiguslike märkide kasutamine on lubatud juhul, kui need ei teeni reklaami eesmärki ja ei aja tarbijat segadusse. Lubatud on kasutada Garda järve kujutist.

Märgisel peab olema esitatud õli valmistamiseks kasutatud oliivide tootmisaasta.

Nimetuse logo esitamine märgisel on kohustuslik.

4. Geograafilise piirkonna täpne määratlus

Kaitstud päritolunimetusega õli „Garda” tootmispiirkond on Brescia, Verona, Mantova ja Trento provintsid ning see hõlmab Garda järve ümber paiknevaid alasid.

5. Seos geograafilise piirkonnaga

Geograafilise piirkonna eripära

Keskkonnategurid

Garda oliiviistandused asuvad orus, mida piiravad Garda järve ringikujuliselt ümbritsevad ja seda põhja poolt Alpi mäeahelikust eraldavad jääajast pärinevad moreenikünkad. Järve poole või lõuna suunas avanevatel maatükkidel kasvatatakse peaaegu eranditult üksnes õlikultuure ja viinamarja. Mägede lähedus kindlustab sademete ühtlase jagunemise kogu aasta kestel, eeskätt kevadel ja sügisel.

Üldiselt iseloomustavad piirkonna ilmastikku, mida mõjutab tugevalt mägede lähedus ja järve suur veemassiiv ning mäeahelike pakutav kaitse, soojad pika kuumaperioodita suved ja mõõdukalt külmad talved; ilmastiku pehmuse tõttu võib seda pidada pehmeks vahemereliseks kliimaks, eeskätt tänu kohaliku mikrokliimaga piirkondade olemasolule. Garda järve piirkonna oliivikasvatusalad on maailma kõige põhjapoolsemad oliivide kasvatamise alad. Järve lähedus vähendab ööpäevaseid temperatuurikõikumisi.

Inimtegevusega seotud ja ajaloolised tegurid

Garda järve ümbritsevatel aladel kuulub oliivikasvatus elanikkonna elutegevuse juurde ning hõlmab mitmete kirjalike allikate tunnistusel olulise osa nende toitumistraditsioonidest ja majandite sissetulekust.

Andmed Garda järve oliiviistanduste piirkonna elanike oskusteabe kohta pärinevad juba renessansiajastust, kui inimtegevuse tulemusena kujunesid välja Garda järve piirkonna üldised ja põllumajanduslikud eripärad. Nimelt sel ajastul hakati künkanõlvu ümber kujundama haritud maatükkidega, mis muutusid Garda järve suunas laskuvateks iseloomulikeks oliivipuude kasvatamise terrassideks, mille järgi hakati piirkonda alates 1968. aastast tähistama nimega Riviera degli Ulivi.

Tarbijate ja tootjate jaoks on iseloomulik, et kasutatakse tavapäraselt üht kolmest täiendavast geograafilisest tähisest Bresciano, Trentino või Orientale, mis võimaldab päritoludokumentides märgitu kohaselt paremini eristada „inimeste elu- ja haldustegevuse traditsioonidega seotud teatud väga olulisi piirkondi”.

Toote eripära

Õli „Garda” ja selle valmistamiseks kasutatavate oliivide eripäraks on mõõdukalt intensiivne ning pigem õrn lõhn ja maitse võrreldes lõunapoolsemate ja soojemate tavapäraste oliivikasvatuspiirkondadega.

See õli on tarbijate seas hinnatud õrna tasakaalustatud ja harmoonilise maitse tõttu, mis jätab suhu iseloomuliku mandli järelmaitse, muutes kõnealuse toote ainulaadseks ja hõlpsalt äratuntavaks teiste Itaalia kaitstud päritolunimetusega oliiviõlide seas.

Iseloomulike tunnuste tõttu kasutatakse seda õli paljudes retseptides, sest õli hõrk maitse ei varjuta toidu maitset, vaid toob selle pigem paremini välja. See õli on äärmiselt sobiv kalatoitude, heleda liha, värskete või keedetud juurviljade, kaunviljade, toorjuustu ja vähelaagerdunud juustu, carpaccio ja carne salada (soolatud liha) jaoks, kuid samuti ka magustoitude valmistamiseks.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Põhja pool asuva mäeaheliku ja Itaalia kõige suurema järve lähedus muudavad ilmastiku vahemereliseks ja pehmendavad looduskeskkonna mõju, mis Garda järve laiuskraadi juures ei oleks muidu oliivide kasvatamiseks sobiv. Kogu aasta peale ühtlaselt jagunevad sademed kaitsevad oliivipuid kuivastressi eest ja väldivad vee kogunemist, mis oleks kahjulik oliivipuu enda jaoks ning mõjuks negatiivselt õli kvaliteedile. Küngaste nõlvadel asuvad järve poole ja lõunasse avanevad maatükid soojenevad talve lõppedes kiiresti, võimaldades oliivipuude vegetatiivse seisundi kiiret taastumist; nende maatükkide asend koos ilmastikutingimuste ja Garda piirkonna pehme vahemerelise kliimaga annavad oliividele ja Garda järve piirkonna oliiviõlile nõrgema ja mahedama lõhna ja maitse võrreldes lõunapoolsemates soojemate ilmastikutingimustega piirkondades toodetud õliga. Ilmastiku ja keskkonna eripärad annavad õlile iseloomuliku keskmise tugevusega või kerge puuviljamaitse ning mandli järelmaitse, mis muudab selle õli ainulaadseks ja hõlpsalt äratuntavaks teiste Itaalia kaitstud päritolunimetusega oliiviõlide seas.

Lisaks sellele esineb tasandikest mäenõlvadeni ulatuvatel Garda järve ümbritsevatel aladel iseloomuliku mikrokliimaga piirkondi, mis, säilitades kogu „Garda” nimetusele tunnuslikke omadusi, võimaldavad lisada neile samas organoleptilisi erinevusi, mis on märgatavad ainult ekspertide jaoks.

Tootjate oskusteave kogu tootmisharus, pinnase ettevalmistamine oliivipuude kasvatamiseks, sealhulgas traditsiooniline terrassidel kasvatamine, võimaldab säilitada ja alal hoida toote eripärasid, nagu õli mahedus ja iseloomulik mandli järelmaitse.

Viide spetsifikaadi avaldamisele:

(Käesoleva määruse artikli 6 lõike 1 teine lõik)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) ELT L 179, 19.6.2014, lk 17.

(2) ELT L 343, 14.12.2012, lk 1.

(3) ELT L 179, 19.6.2014, lk 36.